**OBLAK - DOBRIŠA CESARIĆ**

U predvečerje, iznenada,
Ni od kog iz dubine gledan
Pojavio se ponad grada
Oblak jedan.

Vjetar visine ga je njiho,
I on je stao da se žari,
Al oči sviju ljudi bjehu

Uprte u zemne stvari.

I svak je išo svojim putem:
za vlašću, zlatom il za hljebom,
A on - krvareći ljepotu -
Svojim nebom.

I plovio je sve to više,
Ko da se kani dići do boga;
Vjetar visine ga je njiho,
Vjetar visine raznio ga.

**INTERPRETACIJA PJESME**

1. **Vanjska kompozicija**
* pjesma sadrži četiri strofe
* svaka strofa sadrži 4 stiha
* stih: deveterac, osmerac, četverac
* ukupan broj stihova 16 – četiri strofe po četiri stiha- katren
* simetrija pjesme (četiri strofe, četiri stiha)
1. **Unutarnja kompozicija**
2. motivi: grad, dubina,oblak, vjetar, oči ljudi, zemne stvari, putem, vlast, zlato, hljeb, ljepota, bog, vjetar
3. glagoli koji su važni za doživljaj pjesme: pojavio se, gledan, žari, uprte, išo, krvareći, plovio je, kani, dići, njiho, raznio ga
4. neki od motiva predstavljaju simbole:
* oblak
* zemne stvari
* krvareći ljepotu
* bog
* vjetar visine
1. centralni motiv je **OBLAK** koji ima višeznačnu simboliku
2. **izražajna sredstva**
* personifikacija: I on je stao da se žari /A on - krvareći ljepotu
* poredba: Ko da se kani dići do boga;
* simbol: oblak, ljepota ...
* metafora: Vjetar visine ga je njiho,
 I on je stao da se žari,
 Al oči sviju ljudi bjehu

 Uprte u zemne stvari.

 I svak je išo svojim putem:
 za vlašću, zlatom il za hljebom,
 A on - krvareći ljepotu -
 Svojim nebom.

1. rima: neujednačena
* prva strofa: abab- obgrljena
* druga strofa: abcb
* treća strofa: abcb
* četvrta strofa: abcb
1. ritam: ostvaren izborom riječi, usporen

 h) vrsta lirske pjesme: misaona ili refleksivna

Pjesmu oblak možemo promatrati, iščitavati s **dvostrukog polazišta**:

1. **doslovno**: oblak u svojoj ljepoti, prirodna pojava, koja se pojavljuje i nestaje na nebu, mijenjajući svoj oblik
2. **preneseno**: oblak kao simbol izdvojenog pojedinca, upravo umjetnika pjesnika, koji „krvari“ ljepotu (izgara u svom stvaralaštvu tražeći savršenstvo)

Prema Anti Stamaću: *Oblak svojom simbolskom dubinom, semantičkom protegom svoje znakovitosti, upućuje na tragičnu sudbinu svega što je individualno i izvrsno, slobodno i zato lijepo.*

U svijetu materijalnog izgubila se duhovnost za koju se još jedino umjetnici, ali i poneki pojedinci bore. Umjetnici izgaraju u stvaranju umjetnosti (poezije, glazbe, slike, skulpture ...) *krvareći ljepotom,* i usprkos svemu idu dalje. Bez umjetnosti gdje bi bio svijet.

Izmjenjuju se stihovi u kojima se OBLAK može promatrati kao prirodna pojava sa stihovima koji govore o ljudima. Prvu i zadnju strofu možemo promatrati kao strofe gdje pjesnička slika govori o oblaku kao o prirodnoj ljepoti. Međutim cijelu pjesmu možemo gledati kroz metaforu. Mislim kako je Cesarić na neki način nama ostavio izbor- želimo li pjesmu doživjeti doslovno ili u prenesenom značenju. Ja sam ipak za ovaj drugi, puniji, bogatiji doživljaj.

Fantastično je to koliko je simbolike Cesarić uspio unijeti u riječ OBLAK, i od te prirodne pojave ispjevao čitavu baladu o stradanju i usamljenosti pojedinca u kreiranju svoga svijeta mašte. Svijeta bez kojeg onaj materijalni svijet (svijet koji mu se suprotstavlja) upravo ne bi mogao opstati.

Naravno i u ovoj pjesmi do izražaja dolazi Cesarićeva neupitna osjetljivost na društvenu problematiku. Svaki se pojedinac, ne samo umjetnik, ako se razlikuje od mnoštva može osjećati kao i OBLAK. Posljednja dva stiha daju taj baladični ton Vjetar visine ga je njiho,/Vjetar visine raznio ga koji upravo upućuju na neodrživost antagonizma dvaju svjetova (odatle se u pjesmi javlja i određena dramska napetost).

Zanimljiva je činjenica, a to je opet tako sklono poeziji Dobriše Cesarića, uporaba perfekta, a ne imperfekta ili aorista kako bi stvorio jednu krhku i napetu atmosferu u pjesmi (što će se dogoditi s tim OBLAKOM koji se iznenada pojavio). Perfektom Cesarić upravo postiže prolaznost te napetosti između dvaju suprotstavljenih svjetova: duhovnog i materijalnog, koja se ponavlja. Perfektom je u ovom slučaju metaforičnost, odnosno alegoričnost pjesme dobila jači impuls njezinog tumačenja.

I iako Cesarićevi stihovi djeluju tako lagani, pitki, jednostavni čitava misaonost krije se iza njih.